Ole M. Nielsen (KRF), 1998-12-10:
Jeg synes, det er en stor sag og en god sag.
Jeg mener, det er helt berettiget at skærpe kravene til og ikke mindst kontrollen med tunge køretøjer, og jeg synes, vi skal lave et grundigt og positivt arbejde i udvalget.
Og udvalgsarbejdet er jo allerede begyndt.
Det begyndte i formiddags, hvor to delegationer havde foretræde, og det viste sig allerede dér, at vi fik en ganske frugtbar debat om nogle tekniske og praktiske ting.
Der er mange tekniske spørgsmål her, og jeg kunne godt forestille mig, at det blev aktuelt med nogle ændringsforslag.
Men det gør jo ikke noget, hvis bare vi kan få lavet forslaget bedre. Jeg kan helt slutte op om en frakendelse af kørekortet ved 40 pct.s overskridelse af hastighedsgrænserne med tunge køretøjer, for jeg synes ikke, man kan være uskyldig, når man overskrider med 40 pct.
Derimod kan jeg godt være lidt betænkelig ved en ubetinget frakendelse af kørekortet ved kørsel med uvirksom fartspærre.
Jeg kender ikke noget til teknikken, jeg ved ikke, hvordan de virker, og hvordan de er monteret i bilerne, men man kunne jo forestille sig, at der kommer en fremmed chauffør, som ikke er opmærksom på, hvordan den er indrettet, eller hvordan den tidligere chauffør har indrettet sig, og dermed kommer ud i nogle problemer.
Her synes jeg, vi kan risikere at anfægte retssikkerheden, og det synes jeg vi skal passe lidt på med.
Men de ting, som man ikke kan dumpe i uden skyld, skal vi selvfølgelig tage hårdt fat omkring. Vi skal sikre, at vi laver regler, som kan overholdes i praksis, og derfor synes jeg, at sådan en debat, som vi havde i formiddags, hvor jeg havde indtryk af, at vi og vognmændene påvirkede hinanden, er nyttig.
Det skal vi dyrke lidt, for i de praktiske erhverv kan der somme tider findes ud af meget mere, end der umiddelbart bliver givet udtryk for.
Man kender jo trods alt noget til tingene.
Når vi laver strenge regler, skal vi også sikre os, at de overholdes og kontrolleres, for det er de, der overholder reglerne, nemlig bedst tjent med.
Det er min erfaring med vognmænd, som jeg har haft meget at gøre med, at de fleste gerne vil overholde reglerne, men de presses jo tit i konkurrencen af dem, som ikke rigtig følger med og ikke lever op til kravene, og det kan de ikke være tjent med.
Det er klart, at sådan noget hæver omkostningsniveauet i vognmandsbranchen, men vognmandsbranchen er altså kun et serviceerhverv, som viderefakturerer sine omkostninger til andre mennesker, så alle må være interesserede i, at der bliver lagt et niveau, som kan holde til, at man følger reglerne, og at der stilles nogle gode krav. Så mener jeg i øvrigt, at vi er lidt for blåøjede
herhjemme med hensyn til, hvilke ressourcer vi vil give politiet til at kontrollere tingene
Jeg mener, vi skal gå mere op i en bestemt ting, nemlig også at kontrollere udenlandske lastbiler.
Vi har lige haft en sag fra Københavns Havn, hvor man nu endelig er kommet så langt, at man kan kontrollere udenlandske lastbilchauffører, der kører i land i beruset tilstand.
Det har vi måttet leve med i Frederikshavn i mange år, for her bliver der kontrolleret alt, alt for sjældent, og det er livsfarligt med berusede mennesker i sådanne store køretøjer.
Vi skal simpelt hen satse mere på at føre kontrol med den slags ting.